A tartományi közigazgatásról szóló tartományi képviselőházi rendelet (VAT Hivatalos Lapja, 37/2014., 54/2014. szám ‒ más határozat, 37/2016., 29/2017., 24/2019., 66/2020. és 38/2021. szám) 15., 16. szakasza és 24. szakaszának 2. bekezdése, a Vajdaság Autonóm Tartomány 2025. évi költségvetéséről szóló tartományi képviselőházi rendelet (VAT Hivatalos Lapja, 57/2024. Szám) 11., 22. és 23. szakasza, az egyesületek által megvalósítandó közérdekű programok ösztönzésére szolgáló eszközökről, illetve a programok finanszírozásához szükséges hiányzó forrásrészekről szóló rendelet (az SZK Hivatalos Közlönye, 16/2018. Szám), a megállapított közérdek és az egyesületek által végrehajtott programok finanszírozása közötti kapcsolat meghatározásának kötelezettségéről szóló utasítás (VAT Hivatalos Lapja, 1/2020. szám) alapján, figyelemmel a nemzeti kisebbségek – nemzeti közösségek helyzetének előmozdítására és a multikulturalizmus és tolerancia fejlesztésére irányuló költségvetési eszközök odaítéléséről szóló tartományi képviselőházi rendeletre (VAT Hivatalos Lapja, 8/2019. szám), a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság

**SZABÁLYZATOT  
hoz**

**A TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI - NEMZETI KÖZÖSSÉGI TITKÁRSÁGNAK A VAJDASÁG AUTONÓM TARTOMÁNYI MULTIKULTURALIZMUS ÉS TOLERANCIA ELŐMOZDÍTÁSÁRA ÉS FEJLESZTÉSÉRE IRÁNYULÓ 2025. ÉVI KÖLTSÉGVETÉSI ESZKÖZEINEK ODAÍTÉLÉSÉRŐL**

**Általános rendelkezések**

**1. szakasz**

Jelen szabályzat szabályozza a költségvetési eszközök odaítélésének szempontjából jelentős módszert, rendeltetést, eljárást, feltételeket, mércéket, valamint egyéb kérdéseket és Vajdaság Autonóm Tartomány területén (a továbbiakban: Vajdaság AT) a multikulturalizmus és tolerancia előmozdítását és fejlesztését célzó programok és projektek társfinanszírozása szempontjából jelentős egyéb kérdéseket, összhangban a Vajdaság Autonóm Tartomány 2025. évi költségvetéséről szóló rendelettel, a Tartományi Oktatási, Szabályozási, Közigazgatási és Nemzetiségi – Nemzeti Közösségek Titkárságának (a továbbiakban: Titkárság) külön részlegének keretében.

A jelen Szabályzatban valamennyi nyelvtani hímnemben használt kifejezés felöleli az adott személyre vonatkozó hím- vagy nőnemet.

**Az eszközök rendeltetése és az odaítélésre való jogosultság**

**2. szakasz**

A Tartományi Titkárságnak a multikulturalizmus és a tolerancia előmozdítására és fejlesztésére vonatkozó költségvetési eszközeinek odaítélésére azok az egyesületek, alapítványok és egyéb szervezetek jogosultak, melyek projektjei és programjai a nemzetek közötti tolerancia megőrzésére és ápolására irányulnak, és amelyek székhelye Vajdaság AT területén van bejegyezve (a továbbiakban: pályázók), illetve tevékenységük és alapításuk célja szoros összefüggésben áll a multikulturalizmus és a tolerancia fejlesztésével Vajdaságban.

Az eszközöket azon programokra és projektekre ítélik oda, amelyek a multikulturalizmus és a tolerancia előmozdítására és fejlesztéséra irányulnak, különösen az alábbiak tekintetében:

* + - a nyelv, a népszokások és a régi mesterségek megőrzésére, bemutatására és ápolására,
    - a néphagyomány őrzése és bemutatása,
    - a művelődés, a tudományok és a művészet fejlesztéséhez szükséges feltételek megteremtése,
    - a népi alkotások ápolása és ösztönzése,
    - a kivételes jelentőségű kulturális javak bemutatása,
    - a toleranciát és a nemzeti kisebbségek – nemzeti közösségek jogait ápoló irodalmi, drámai, színpadi, zenei és képzőművészeti alkotások, emlékrendezvények, fesztiválok, jubileumi rendezvények, művésztelepek és táborok,
    - a nemzeti kisebbségek – nemzeti közösségek közötti toleranciát és jogokat ápoló konferenciák, versenyek, összejövetelek és hasonlók,
    - az amatőrizmus ápolása és előmozdítása, együttesek vendégszereplése,
    - együttműködés az anyaországgal és más együttműködési formák,
    - a nemzetek közötti tolerancia szellemiségét a fiatalok körében fejlesztő, megtartó és ápoló projektek,
    - televízió- és rádióműsorok, internetes bemutatók, egyéb elektronikus prezentációk, nyomtatott propagandatevékenységek, nyomtatott médiában végzett tevékenységek és egyéb médiatevékenységek előállításának és gyártásának előmozdítására.

Az eszközök odaítélésére a költségvetés közvetlen és közvetett felhasználói, a gazdasági társaságok, valamint a nemzeti kisebbségek nemzeti tanácsai nem jogosultak.

**Az eszközök keretösszege és odaítélésük módja**

**3. szakasz**

A jelen szabályzat 1. szakaszában foglalt programokat és projekteket pályázatok (a továbbiakban: pályázat) útján kell finanszírozni és társfinanszírozni, mégpedig a páylázatra benyújtott kérelmek alapján, amely pályázatokat legalább egyszer évente a Titkárság pénzügyi tervével összhangban meg kell hirdetni.

A pályázat 2025. január 29-én kerül meghirdetésre. A pályázati kérelmek benyújtási határideje 2025. február 28.

A pályázatot összesen 19.000.000,00 dinár összegre kell meghirdetni.

Az egy pályázatra odaítélendő legalacsonyabb és legmagasabb összeg nincs korlátozva, kivéve, ha a pályázat másként nem rendelkezik.

A pályázat tartalmazza a pályázati kiírás alapját képező dokumentum elnevezését, a pályázat alapján odaítélésre előirányozott eszközök keretösszegét, a pályázók körét, a pályázat rendeltetését, a pályázati kérelmek rangsorolására vonatkozó mércéket, a pályázati kérelmek benyújtásának módját és határidejét, valamint a pályázati kérelmek benyújtására vonatkozó feltételek teljesítését igazoló dokumentációt.

**A pályázat közzététele**

**4. szakasz**

A pályázat a Vajdaság Autonóm Tartomány Hivatalos Lapjában és a Titkárság weboldalán kerül közzétételre, míg a pályázatról szóló tájékoztatást, illetve a weboldalt amelyen a pályázatot közzétették meg kell jelentetni legalább egy olyan napilapban, amelyet a Szerb Köztársaság egész területén forgalmaznak.

A pályázat vagy a pályázatról szóló értesítés és a közzétett pályázatot tartalmazó weboldal címe közzétehetők a Vajdaság Autonóm Tartomány szerveinek munkájában hivatalosan használt nemzeti kisebbségek- nemzeti közösségek nyelvein is.

**Az eszközök odaítélésére vonatkozó pályázati kérelem**

**5. szakasz**

A pályázati kérelmet írásban, egységes űrlapon kell benyújtani, amelyet a Titkárság honlapján kell közzé tenni, a pályázat közzétételétől számított 15 napnál nem rövidebb határidőn belül.

A kérelmező által benyújtható kérelmek száma nem korlátozott, kivéve ha a pályázatban másként nem rendelkeztek.

A pályázó nem nyújthat be pályázatot ugyanarra a rendeltetésre (program/projekt) a Titkárság más pályázatai keretében.

**Az eszközök odaítélésére irányuló kérelmek kezelése és feldolgozása**

**6. szakasz**

A kérelmeket a Titkárság kezeli és dolgozza fel.

A Titkárság hivatalból megállapítja, hogy a kérelmezőt bejegyezték-e az illetékes szerv jegyzékébe, valamint hogy az alapszabályi rendelkezések szerint megvalósulnak-e a célok a program megvalósításának területén, és hogy a programra és a projektre vonatkozó pályázati kérelem tartalma megfelel-e a pályázat rendeltetésének.

A Titkárság fenntartja jogát, hogy a pályázótól, szükség szerint, kiegészítő dokumentációt, adatokat és információt kérjen.

A pályázati kérelmet és a mellékelt dokumentumokat a Titkárság a kérelmezőknek nem juttatja vissza.

**Az eszközök odaítélésével foglalkozó bizottság**

**7. szakasz**

A tartományi titkár a költségvetési eszközök odaítélési eljárásának lebonyolítására határozattal pályázati bizottságot (a továbbiakban: Bizottság) alakít.

A bizottság megalakításáról szóló határozat meghatározza a bizottság tagjait, feladatait, valamint minden egyéb, a Bizottság működésére és eljárására vonatkozó lényeges kérdést.

A bizottság tagjai a Titkárság képviselői, viszont a megfelelő terület szakemberei is alkalmazhatók, a pályázattal összhangban.

A Bizottság tagjai kötelesek nyilatkozatot aláírni arról, hogy a Bizottság munkájából és döntéséből, illetve a pályázat lebonyolításából semmilyen magán érdekük nem származik (Összeférhetetlenségi nyilatkozat).

Összeférhetetlenségről van szó, ha a bizottság tagja vagy családtagjai (házastársa vagy élettársa, gyermeke vagy szülője) a pályázaton részt vevő kérelmező testület vagy bármely más, a pályázattal kapcsolatban álló jogi személy foglalkoztatottjai vagy tagjai a kérelmezőnek, vagy a kérelmezőkkel kapcsolatban a közérdekkel ellentétes anyagi vagy immateriális érdeke van, éspedig családi kötődés, gazdasági érdek vagy egyéb közös érdek esetén.

A bizottság tagja a pályázattal kapcsolatos első intézkedés foganatosítása előtt aláírja a nyilatkozatot.

Összeférhetetlenség megállapítása esetén a bizottság tagja haladéktalanul értesíti a bizottság többi tagját, és kivonja magát a bizottság további munkája alól. Az összeférhetetlenség megoldásáról a Titkárság minden esetben külön dönt, majd az összeférhetetlenség megállapításakor új, helyettes tagot jelöl ki a bizottságba.

**A kérelmek elbírálása a Bizottság által**

**8. szakasz**

A multikulturalizmus és a tolerancia előmozdítását és fejlesztését célzó programokra és projektekre a pályázati kérelem benyújtási határidejének lejártát követően a bizottság megkezdi a kérelmek elbírálását.

A bizottság határozattal elveti a hiányos vagy szabálytalanul kitöltött kérelmeket, azaz azokat, amelyekben valamennyi kötelező rovat nincs kitöltve, továbbá a késedelmes, valamint az aláírást és pecsétet nélkülöző kérelmeket.

A Bizottság határozattal elutasítja a nem engedélyezett kérelmeket, éspedig:

* az illetéktelen személyek, valamint a pályázatban nem előirányzott kérelmezők által benyújtott kérelmeket,
* azokat a kérelmeket, amelyek nem vonatkoznak a jelen Szabályzat 2. szakaszában foglalt pályázati rendeltetésekre,
* azokat a kérelmeket, amelyek felszerelés beszerzésére, beruházásra, illetve a kérelmező folyó költségeire és rendes tevékenységére vonatkoznak,
* azon kérelmezők kérelmeit, akik az előző évben odaítélt eszközök felhasználásáról szóló jelentést nem nyújtották be, vagy akiknél a jelentésből megállapításra kerül, hogy az eszközöket nem rendeltetésszerűen használták fel, továbbá elvetésre kerülnek azoknak a kérelmezőknek a kérelmei is, akik a Titkárság előző pályázatai szerinti kötelezettségeiket nem teljesítették, különösen ha nem küldték el a megvalósított tevékenységekről készült fényképeket és videókat bizonyítékként,
* azon kérelmezők kérelmeit, akik az előző évben megvalósított programokról/projektekről szóló leíró/pénzügyi jelentést az előirányozott határidőben nem küldték meg;
* azokat a programokat, illetve projekteket, amelyeket a költségvetési év folyamán nem lehet megvalósítani.

A kérelmező panasszal élhet a kérelem elutasításáról szóló határozattal szemben, éspedig a határozat kézhezvételétől számított 8 napon belül. A Titkárság a panaszról szóló, indoklással ellátott döntést a panasz átvételét követő 15 napon belül hozza meg.

**Az eszközök odaítélésének mércéi**

**9. szakasz**

A Titkárság által társfinanszírozott programok és projektek kiválasztásának mércéi:

* az egyes nemzeti kisebbség – nemzeti közösség részaránya Vajdaság Autonóm Tartomány teljes kisebbségi népességében,
* a program vagy projekt összes anyagi költsége,
* a program vagy projekt területi jellege és jelentősége (pl. nemzetközi, községközi, helyi, multietnikus, tágabb jelentőségű),
* a program vagy projekt időtartama,
* a program vagy projekt résztvevőinek száma,
* a közönség érdekeltsége és a látogatottság,
* médianyilvánosság (televíziós és rádiós adások és felvételek, sajtójelentés és a bemutatások egyéb módjai),
* elektronikus megjelenés, részvétel és tevékenység (pl. internetes bemutató, platformok, közösségi háló),
* kísérő és kiegészítő tevékenységek (pl. külön fellépés és a győztes bemutatása, gála vacsorák, kötetek, katalógusok és egyéb publikációk megjelentetése),
* a pályázó programjában vagy projektjében résztvevő személyek száma,
* a kérelmező által szervezett egyéb tevékenységek, programok és projektek,
* a program vagy projekt finanszírozása egyéb belföldi vagy külföldi szervek, szervezetek, alapok, szponzorok vagy adományozók által,
* a program és projekt fejlesztésének lehetősége és fenntarthatósága,
* a Titkárságtól korábban nyert eszközök használatának jogszerűsége és hatékonysága.

**Értékelési, pontozási és rangsorolási lista**

**10. szakasz**

A Bizottság a pályázatra benyújtott kérelmek megvitatását követően, elfogadja a jegyzőkönyvet.

A programok/projektek kérelmeinek értékelése érdekében a Bizottság meghatározza az értékelési, pontozási és rangsorolási listát (a továbbiakban: rangsor), figyelembe véve az előirányozott kritériumokat.

A Rangsorolási lista, valamint az elutasított pályázatok áttekintése a bizottság jegyzőkönyvének szerves részét képezik.

A Rangsorolási lista tartalmazza az értékelt, pontozott és rangsorolt pályázati kérelmeket, amelyekre vonatkozóan a bizottság javasolja vagy nem javasolja az eszközök megítélését.

A pontozás az alábbi módon történik:

* - a program/projekt összehangoltsága a pályázat és a pályázati dokumentáció valamennyi feltételével – értékelésre kerül a program/projekt összehangoltsága a pályázati dokumentáció valamennyi feltételével, értékelés: 1-5 pontig;
* - a közérdek kielégítése a nemzeti kisebbségek- nemzeti közösségek helyzetének előmozdítása és a multikulturalizmus és a tolerancia fejlesztése terén Vajdaság Autonóm Tartomány területén, értékelés: 1-5 pontig;
* - a program/projekt lefedettsége - milyen lehetőségei vannak a munkaprogramnak/projektnek a felhasználók szélesebb körének bevonására, valamint a tervezett tevékenységek megvalósításában való aktív részvételük ösztönzésére; magában foglalja-e a partnerséget más egyesületekkel, a gazdasággal vagy a közszférával; értékelés: 1-5 pontig;
* - az eszközök felhasználásáról szóló jelentés – az egyesület, az alap, illetve az alapítvány benyújtja a Vajdaság AT költségvetéséből származó eszközök felhasználásáról szóló jelentést az előző évre, az eszközökre első alkalommal pályázó egyesület, alap vagy alapítvány pedig az egyéb finanszírozási forrásból megvalósított legalább egy programról/projektről szóló jelentést nyújtja be, értékelés: 1-5 pontig;
* fenntarthatóság - a programmal/projekttel kapcsolatos tevékenységek folytatásának lehetősége a Vajdaság AT költségvetéséből származó finanszírozást követően, értékelés: 1-5 pontig;
* tevékenységek és munkaterv – a programmal/projekttel előirányozott célok és tevékenységek közötti egyértelmű viszony megléte, van-e javasolt tevékenységi terv és az reális és megvalósítható-e az előirányozott időben, értékelés: 1-5 pontig.

A bizottság a kérelmek rangsorolási listáját a kérelem benyújtási határidejének lejártától számított 60 napnál nem hosszabb időtartamon belül állapítja meg.

A jelen szakasz 2. bekezdésében foglalt ranglistát közzé kell tenni a Titkárság hivatalos honlapján és az E-közigazgatás portálon.

A kérelmezők a jelen szakasz 2. bekezdésében foglalt ranglista közzétételétől számított három napos határidőn belül betekinthetnek a benyújtott kérelmekbe és a mellékelt dokumentumokba.

A kérelmezők a jelen szakasz 2. bekezdésében foglalt lista ellen, annak közzétételétől számított nyolc napos határidőn belül, kifogással élhetnek.

A kötelezően megindokolt kifogásról szóló határozatot a pályázati bizottság hozza meg, a kifogás átvételétől számított 15 napos határidőben.

**Az eszközök odaítéléséről szóló döntéshozatal**

**11. szakasz**

A jelen Szabályzat 10. szakaszában említett határidő lejártát követően a lista ellen benyújtott kifogások, illetve a listára tett kifogások alapján történő döntéshozatal okán, a ranglistát döntéshozatal céljából a tartományi titkár elé terjesztik.

A pályázatban szereplő eszközök odaítéléséről szóló döntést a tartományi titkár a pályázók irányába történő eszközök elosztásáról szóló határozat meghozatala által hozza meg, a kifogások benyújtási határidejének lejártát követő 30 napos határidőn belül.

A jelen szakasz 2. bekezdésében foglalt határozatban fel kell tüntetni a kérelmezőket, akik részére az eszközöket odaítélték, valamint azon kérelmezőket is, akik részére az eszközöket nem hagyták jóvá, az indoklással együtt.

A jelen szakasz 2. bekezdésében foglalt határozat végleges és közzé kell tenni a Titkárság hivatalos honlapján és az E-közigazgatás portálon.

**Az eszközök odaítéléséről szóló szerződés és határozat**

**12. szakasz**

A Titkárság, a költségvetési rendszert szabályozó törvény értelmében, az eszközök odaítélési kötelezettségét szerződés alapján vállalja.

A kérelmező, aki részére az eszközöket odaítélték, az eszközök odaítéléséről szóló szerződés megkötése előtt köteles a Titkárság részére nyilatkozatot benyújtani arról, hogy a jóváhagyott program/projekt megvalósításához az eszközöket más módon nem biztosították, továbbá összeférhetetlenségi nyilatkozatot, illetve korrupcióellenes politikáról szóló belső aktust köteles benyújtani.

A kérelmező, aki részére a Pályázat alapján eszközöket ítélnek oda, köteles a Titkárság részére adatot benyújtani a Kincstári Igazgatóságnál megnyitott külön rendeltetésű alszámláról, minden egyes rendeltetésre (programra/projektre), amelyre az eszközöket jóváhagyták.

A Titkárság az odaítélt eszközöket az aláírt szerződések és egyedi határozat alapján utalja át a kérelmezők fent említett számláira, összhangban az eszközök Vajdaság AT költségvetésébe történő beáramlásának ütemével. Az eszközök a jóváhagyott célhoz kapcsolódó költségek megtérítésére használhatók fel, azzal a kötelezettséggel, hogy a korábban felmerült költségekről szóló dokumentációt be kell nyújtani.

Ha a kérelmező nem írja alá a szerződést és nem küldi meg a Kincstári Igazgatóságnál megnyitott külön rendeltetésű alszámláról szóló adatokat minden külön rendeltetésre (programra/projektre) vonatkozóan, amelyre az eszközöket jóváhagyták, a Titkárság által meghatározott határidőn belül, úgy kell vélni, hogy a kérelmező a benyújtott kérelmétől elállt.

A jelen szakasz 5. bekezdésében foglalt kérelmező helyett az eszközöket kérelmezőnek a kérelmek rangsorolási és értékelési listáján elfoglalt helye szerint kell odaítélni.

Ha a Titkárság befolyásán kívül eső okok miatt a jóváhagyott támogatás nem utalható át a felhasználók számlájára, a Titkárság jogosult a szerződés felmondására.

**A felhasználóknál fennálló összeférhetetlenség**

**13. szakasz**

A kérelmező foganatosít minden intézkedést annak érdekében, hogy elkerülje az összeférhetetlenséget a rendeltetésszerű eszközök felhasználása során, és amikor olyan helyzetről szerez tudomást amely összeférhetetlenséget mutat vagy ahhoz vezethet, a törvénnyel összhangban értesíti róla a Titkárságot.

Összeférhetetlenség áll fenn abban az esetben, amikor bármely személy szerződésben rögzített kötelezettségeinek elfogulatlan teljesítését veszélyezteti annak lehetősége, hogy döntéseivel vagy egyéb tevékenységeivel saját maga, a rokonai (családtagjai: házastárs vagy élettárs, gyermek vagy szülő), a munkavállaló, illetve az egyesület tagjai számára hasznot termeljen a közérdek rovására, különösen akkor, ha az érintett személlyel családi kapcsolat, gazdasági érdek vagy más közös érdek áll fenn.

A Titkárság valamennyi összeférhetetlenségi esetet külön vitat meg, és szükség esetén a kérelmezőtől kérvényezhet valamennyi szükséges értesítést és dokumentációt.

Amennyiben a szerződés végrehajtása során összeférhetetlenséget állapítanak meg, a Titkárság felszólítja a kérelmezőt (egyesületet), hogy haladéktalanul, de legkésőbb 30 napon belül tegye meg a megfelelő intézkedéseket.

Nem jelent összeférhetetlenséget ha az eszközfelhasználó olyan programot valósít meg amely az egyesület tagjaira, a szociálisan érzékeny csoportokhoz tartozó és fogyatékkal élő személyekre, mint a program felhasználóira irányul.

**Az eszközök újraelosztása**

**14. szakasz**

A kérelmező kivételes esetekben kérelmezheti a Titkárság jóváhagyását a jóváhagyott program, illetve projekt keretébe tartozó tervezett tevékenység megvalósítására szolgáló eszközök átcsoportosítása céljából.

Az eszközök átcsoportosítására irányuló kérelemmel nem kérelmezhető az emberi erőforrásokra vonatkozó ráfordítások növelése.

Az eszközök átcsoportosítása az írásos jóváhagyás megszerzése vagy a szerződés mellékletének aláírása után teljesíthető.

**A program és a projekt megvalósításának figyelemmel kísérése**

**15. szakasz**

Azt a programot és projektet, amelyre az eszközöket jóváhagyták, a naptári év folyamán, illetve legkésőbb 2025. december 31-ig kell megvalósítani.

A Titkárság figyelemmel kíséri azon programok vagy projektek megvalósítását, amelyekre az eszközöket odaítélték.

A megvalósítás figyelemmel kísérése a következőket foglalja magába:

1. a kérelmező kötelezettségét, hogy a szerződésben meghatározott határidőkben tájékoztassa a Titkárságot a programok vagy projektek megvalósításáról,
2. a jelentés áttekintését a Titkárság részéről,
3. a Titkárság képviselőjének monitoring látogatásait,
4. a kérelmező kötelezettségét, hogy lehetővé tegye a Titkárság képviselőinek a program vagy projekt megvalósítása során keletkezett megfelelő dokumentumokba való betekintést,
5. a kérelmezőtől származó információk beszerzését,
6. a szerződésben előirányozott egyéb tevékenységeket.

A kérelmező köteles a Titkárság részére lehetővé tenni a programok, illetve a projektek megvalósításának figyelemmel kísérését.

**Monitoring látogatások**

**16. szakasz**

A programok, illetve projektek megvalósításának figyelemmel kísérése céljából a Titkárság monitoring látogatásokat tehet.

A hat hónapnál hosszabb ideig tartó programok, illetve projektek esetében, amelyekre a jóváhagyott eszközök értéke meghaladja az 500.000,00 dinár összeget, valamint az egy évnél hosszabb ideig tartó programok és projektek esetében a Titkárság a program vagy projekt időtartama alatt legalább egy alkalommal, illetve évente legalább egy alkalommal monitoring látogatást tesz.

A Titkárság a monitoring látogatásról jelentést készít, a látogatástól számított 10 napos határidőn belül.

Amennyiben a program és a projekt megvalósításának nyomon követése vagy a monitoring látogatások során nem rendeltetésszerű eszközfelhasználást állapítanak meg, a Titkárságnak jogában áll felbontani a szerződést, és követelni az átutalt összegek visszafizetését a törvényes kamattal együtt.

**Az eszközök végrehajtásáról és felhasználásáról szóló jelentés a programok és a projektek keretében**

**17. szakasz**

A kérelmező köteles a rendezvény/esemény megvalósítása során az eszközök folyósítójának fényképeket és videóanyagokat küldeni a rendezvény megvalósításáról, abban az esetben pedig, ha a fényképeken és a videóanyagokon kiskorú személyek is szerepelnek, a kérelmező köteles előzetesen beszerezni a szülők vagy gyám jóváhagyását, és vélelmezhető, hogy a megküldött fényképekre és videóanyagokra vonatkozóan a kérelmező rendelkezik ezen jóváhagyással.

A kérelmez köteles a népszerűsítő anyagán, vagy más megfelelő módon közzé tenni, hogy a tevékenység finanszírozásában a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság vett részt.

A kérelmező az odaítélt eszközöket rendeltetésszerűen és törvényesen köteles használni, a fel nem használt eszközöket pedig köteles a Vajdaság AT költségvetésébe visszajuttatni.

A kérelmező köteles az eszközök felhasználásáról legkésőbb az eszközök odaítélési rendeltetése megvalósítására meghatározott határidőtől számított 15 (tizenöt) napos határidőn belül, de legkésőbb 2025. december 31-éig a felelős személy által hitelesített kísérő dokumentációval együtt jelentést benyújtani.

A kérelmező részére, aki az előirányozott határidőn belül nem nyújt be jelentést, eszközök felhasználásáról szóló jelentés benyújtására vonatkozó Kérelmet, illetve Felszólítást kell küldeni.

Ha a Felszólítás átvételétől számított 8 napot követően sem küldi meg a teljes leíró és pénzügyi jelentést, a kérelmező köteles az eszközöket a törvényes kamattal együtt visszatéríteni Vajdaság AT költségvetésébe és a következő pályázati kiírás alkalmával elveszíti a pályázati kérelem benyújtására vonatkozó jogát.

Azon kérelmező részére, aki hiányos és szabálytalan jelentést nyújt be jelentés kiegészítésére és kiigazítására vonatkozó kérelmet kell küldeni.

Ha gyanú merül fel, hogy az odaítélt eszközöket nem rendeltetésszerűen használták fel, a Titkárság eljárást indít az illetékes költségvetési felügyelőség előtt az eszközök rendeltetés- és jogszerű felhasználásának ellenőrzése céljából.

A kérelmező köteles az odaítélt eszközöket a Vajdaság AT költségvetésébe visszatéríteni, ha megállapításra kerül, hogy az eszközöket nem az odaítélés rendeltetésének megvalósítására használták fel.

**Titkárság jelentése**

**18. szakasz**

A Titkárság jelentést készít Vajdaság AT területén a multikulturalizmus és a tolerancia előmozdítását és fejlesztését célzó programok, illetve projektek előző naptári évben történő költségvetési eszközökből megvalósított pénzügyi támogatásáról.

A jelen szakasz 1. bekezdésében foglalt beszámolót közzé kell tenni a Titkárság hivatalos honlapján és az e-Közigazgatás portálon.

**Záró rendelkezések**

**19. szakasz**

A jelen szabályzat hatálybalépésének napjával a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság a Vajdaság AT területén a nemzeti kisebbségek – nemzeti közösségek helyzetének előmozdítására és a multikulturalizmus és tolerancia fejlesztésére irányuló költségvetési eszközeinek odaítéléséről szóló szabályzat (VAT Hivatalos Lapja, 7/2023. szám) hatályát veszti.

A jelen szabályzat a Vajdaság Autonóm Tartomány Hivatalos Lapjában való közzétételének napjával lép hatályba és a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság hivatalos honlapján is közzétételre kerül.

TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI - NEMZETI KÖZÖSSÉGI TITKÁRSÁG

Szám: 000176567 2025 09427 005 001 000 001

Újvidék, 2025. 01. 23.

Ótott Róbert

TARTOMÁNYI TITKÁR